Éjszaka érkezik Camogliba a Szeged Beton | Sport | Szeged - delmagyar.hu
Sport > Éjszaka érkezik Camogliba a Szeged Beton
Éjszaka érkezik Camogliba a Szeged Beton
Ma délután elutazik a Szeged Beton VE férfi vízilabdacsapata Olaszországba. Azon belül is Camogliba, ahol péntektől vasárnapig a helyi Pro Recco, a horvát Mladost Zagreb és az orosz Volgograd társaságában az Euroliga második selejtezőjében szerepel. A tét nem kicsi: az első két helyezett felkerül a legrangosabb európai kupa főtáblájára.
Hosnyánszky bombáira nagy szükség lesz. Fotó: Gyenes Kálmán
Az Euroliga első selejtezőjét a vártnál is könnyebben abszolválta a Szeged Beton VE férfi vízilabdacsapata. Az isztambuli kvintettben a cseh Strakonicét 19–5-re, a holland Haugét 20–7-re, a francia Montpellier-t 15–5-re, míg a másik továbbjutót, a helyi Heybelida Istanbult 21–5-re páholták el Mészárosék.
Nem bontottak pezsgőt
Amilyen szerencséjük volt az első sorsoláskor, annyira „húzósra" sikeredett a második. Összejött a „halálcsoport", benne a házigazda, legutóbbi Euroliga-harmadik Pro Reccóval, a földkerekség legtöbb címét begyűjtött horvát Mladost Zagrebbel, valamint az állandó El-résztvevő orosz Volgográddal. Amikor a betonosok megtudták, hogy kik az ellenfelek, valamint, hogy a remélt hazai rendezés helyett Camogliba kell utazniuk, nem bontottak pezsgőt örömükben. Igaz, a zsebkendőjüket sem sírták tele, a céljuk ugyanis nem változott: a főtáblára jutás. Ehhez az első két helyen kell(ene) végezniük, harmadikként csak a LEN-kupában folytathatnák, esetleges negyedikként pedig sehol.
A nem túl jól sikerült Magyar Kupa-elődöntő és bronzmeccs nem szegte a betonosok kedvét, sőt: talán még növelte is bennük az elszántságot.
Erős a Recco
– A főtáblára szeretnénk kerülni – jelentette ki a gárda válogatottja, Hosnyánszky Norbert. – A Vasas elleni elődöntőt nagyon elrontottuk, nem az angyalföldiek nyerték meg a meccset, mi veszítettük azt el. Fájó, hiszen most akár kupagyőztesként is ünnepelhetnének bennünket. Majd legközelebb...
Mivel Norbi az előző két évadban a Florentia együttesében pólózott, igen jól ismeri a szegediek legerősebb ellenfelét, a Pro Reccót.
– Remek csapat, de nem verhetetlen. Némileg átalakult a legutóbbi szezonhoz képest, a három szerbből kettő, Ikodinovics és Szavics eligazolt, a legjobbjuk, Vujaszinovics viszont maradt. Tempesti védi a kapujukat, ott játszik Sottani is, és Madaras Norbert mellé érkezett még egy magyar, Szívós Marci is. Az első ellenfelünkről, a Mladostról annyit hallottam csak, hogy hat új ember érkezett hozzájuk a nyáron. Sorsdöntő meccs lesz, amelyik gárda nyer, jókora lépést tesz a továbbjutás felé. Remélem, ezek mi leszünk.
A szegediek ma 14.30-kor indultak el Ferihegyre, ahonnan 18.50-kor emelkedik fel velük a gép. Másfél órás repülés után érkeznek meg Bergamóba, majd két és fél órás buszozást követően 23 óra felé Camogliba.
A Mladosttal kezdenek
Az Euroliga második selejtezőjének programja, péntek: Mladost Zagreb–Szeged Beton VE (19.45), Pro Recco–Volgograd (21.30); szombat: Szeged Beton–Pro Recco (16.30), Volgograd–Mladost (18.15); vasárnap: Szeged Beton–Volgograd (15.30), Pro Recco–Mladost (18.15).
A Liss taktikája: menekülés előre
A Liss-HNKC NB I-es női kézilabdacsapata eddig két klasszis otthonában szerepelt, az eredmény két… Tovább olvasom